छह लाख से ज्यादा आमदनी वालों को महंगी मिलेगी गैस!  
अगर आपकी आमदनी 6 लाख सालाना से ज्यादा है तो हो सकता है कि आने वाले दिनों में आपको रसोई गैस साढ़े छह सौ रुपये में खरीदनी पड़े।
अगर आपकी आमदनी छह लाख रुपये सालाना से ज्यादा है तो हो सकता है कि आने वाले दिनों में आपको रसोई गैस साढ़े छह सौ रुपये में खरीदनी पड़े। दरअसल, रसोई गैस पर सरकार की ओर से दी जा रही सब्सिडी पर आय की पाबंदी लगाने की तैयारियां तेज हो गई हैं। संसद के एक पैनल ने सुझाव दिया है कि सालाना 6 लाख रुपये से ज्यादा कमाने वाले परिवारों को एलपीजी पर सब्सिडी नहीं दी जानी चाहिए। दिल्ली में अभी रसोई गैस का सिलेंडर 395 रुपये में मिलता है जो कि सब्सिडी के चलते 247 रुपये सस्ता है लेकिन अगर सरकार पैनल की सिफारिश मान लेती है तो यही सिलेंडर 642 रुपये में मिलेगा।   पेट्रोलियम और नेचुरल गैस से संबिधित स्थायी समिति की संसद में पेश ताजा रिपोर्ट में सांसदों और विधायकों को भी सब्सिडी के दायरे से बाहर रखने की सिफारिश की गई है। कमेटी का मानना है कि इस तरह के कदम से सरकार गांवों में मौजूद ऐसे लोगों को रसोई गैस मुहैया करा पाएगी जिन्हें वाकई सब्सिडी की जरूरत है।